《奉祀礼毕饮福有感偶成》
宋代·杜范

忆昔少年日，拜起随父兄。
饭羹集邻里，果粽罗罗豆登。
坐有白发翁，感叹或涕零。
我时百不解，一饱追侪朋。
岁月忽已晚，半生如飞霆。
鬓影吹秋风，览韵良自惊。
父兄不可见，黍稷恐非馨。
跪拜蒇常礼，苦泪空填膺。
呼儿共饮福，百感心未平。
古今一俯仰，生死同梦醒。
此去宁几秋，况复较枯荣。
收泪且举爵，行行付交承。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。